Басарбово

Басарбóво е село в Северна България. То се намира в община Русе, област Русе. Към 15.9.2022 г. населението му е 1510 души по настоящ адрес.

География 
Селото се намира на 10,5 km от град Русе. От всички страни е заобиколено от невисоки хълмове, което води до по-мек климат от близкия град. През територията му минава река Русенски Лом, която оформя каньон, подобен на намиращия се наблизо природен парк „Русенски Лом“. Тук се намира един от най-старите катерачни обекти в България. 

В геоложката история територията на село Басарбово е била покрита от водите на Черно море. Наследството, което морето е оставило на поречното поселище, са неговите скални варовикови материали. Все още могат да се видят останките от черупките на мидички и други морски обитатели.

История 
Поселище в района съществува от дълбока древност. Намерени са многобройни тракийски оброчни плочки, най-старата от II – III век пр. Хр. с изобразен конник. Вследствие на това се вярва, че районът е място за поклонение дълго преди основаването на Басарбовския манастир.

Най-ранното споменаване на Басарбово е в османските данъчни регистри от 1431 г. Според тях, селото е съставено от 14 домакинства с предимно етнически българско население. През времето на османското владичество селото се е намирало на хълма в посока северозапад от сегашното му нахождение. След като три пъти е било опожарявано от османлиите, през 1803 г. селото се измества на сегашното си място.  През годините то приема много изселници от Балканския регион.

Име 
В най-ранните източници селото е споменато като „Манастира Басараба“. 

Предполага се, че е кръстено на Иванко I Басараб, в чиито владения е влизало. Според друга теория то е основано от преселници от Бесарабия, но това се оспорва, тъй като има доказателства, че селището е основано от заселници от балканското село Дряново.

Често селото неправилно е наричано Бесарбово, вероятно заради приликата си с Бесарабия.

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Обществени институции 
 Кметство
 Православна църква „Св. Димитър Басарбовски“
 Читалище „Св. Димитър Басарбовски“
 Основно училище „Иван Вазов“

Културни и природни забележителности

Басарбовски манастир 

Басарбовският манастир е разположен в непосредствена близост до Басарбово. Той е основан през Втората българска държава (XII-XIV век), но най-старото му споменаване е през 1431 г. в османски данъчен регистър. Той е единственият активен скален манастир в модерната история на България.  През 1978 г. е определен за археологически паметник на културата от местно значение.

Личности 
 Димитър Басарбовски, православен светец, живял през 16 век. Покровител на гр. Букурещ, където (в патриаршеската църква) са изложени и мощите му.

Други 
В района на селото работи предприятието за добив на варовик „Скални материали“. От работещите рудници се добива т. нар. басарбовски камък, който намира употреба в редица области. Той е използван в строителството на Дунав мост.

Басарбовски рид в Антарктика е кръстен на селото.

Източници

Външни препратки 
 Житие на Св. Димитрий Басарбовски
 Besarbovo rock Monastery – информация за скалния манастир на английски

Села в област Русе
Населени места в община Русе